Euskal Herriko Meatzaritzaren Museoa

Euskal Herriko Meatzaritzaren Museoa Gallartan dago ikusgai, Abanto-Zierbena udalerri bizkaitarrean. Museoaren kokapenak badu arrazoi sendoa, izan ere hala herria nola eskualde osoak, Meatzaldea izenekoak, lotura handia eduki du meatzaritzaren jarduerarekin. Kontxa II. aire zabaleko meatzaren ondoan dago museoa, bertatik Euskal Herri osoko altuera gutxieneko puntua da (aire zabalean), itsas mailaren azpitik 20 metrora.
 
1986an sortutako "Meatzari Museoa Kultur Elkartea" delakoa sustatzaile nagusia izan da. Entitate sustatzaile honek museoaren parte izaten jarraitzen du (2018), eta bere partaide guztiak bolondresak dira.

Museoaren eraikina 
Abanto eta Zierbenako udalak Casto de Zabala arkitektoari ardura eman zion Gallartako abere-hiltegiaren diseinua egin zezan.
Hiltegiaren kokapena ezin hobea zen begiralde eta aireztapenari dagokionez, Gallarta zaharraren sarreran egongo zen, Gallartatik Ortuellarako errepidearen eskuinaldean hain zuzen.
1908. urtean ireki zuten eta bere jarduera 1990. urtean eten zen. Herriko abere-hiltegi honen eta inguruetako beste askoren itxiera euren kalterako izan da, eskualdeko abere-hiltoki handiak indartuz.
Gaur egun udal hiltegi zaharra, eraldaketa baten ostean, meatzaritzaren museo bilakatu da. Bizkaiko meatz guztietatik bildutako tresna, makina, mineral, dokumentazio, argazki...ikus ditzakegu bertan, baita Euskal Herriko bagoi eta bagoneten bildumarik zabalena ere.

Etorkizuna 
Etorkizun hurbilera begiratuz museoak handiagotuko du bere erakusketa eremua, ondoan eraiki berri duten eraikinari esker. Bilboko IMB arkitektura estudioek diseinatu duten eraikin modernoa da Kontxa II. meatzaren ertzean dagoena. 5 metroko luzera duen erlaiz deigarrian begirategi bat zabaldu da, horrela bisitariek aire zabaleko meatzaren ikuspegi izugarriaz gozatzeko aukera dute. Barruko erakusketa lekuaz gain, kanpoan aisialdirako beste eremu berri bat atonduko dute. Bertan meatzetako tresna eta makinaria handiak kokatuko dituzte.
Toki berri honek ondoan dagoen museoa osatuko du.

Helburuak 
Euskal Herriko meatzaritzaren kultura eta historia ikertzea eta hedatzea du helburu, bereziki Bizkaiko Meatzaldeari dagokionez.

Museoaren kudeaketa 
Museoaren kudeaketa "Euskal Herriko Meatzaritzaren Museoaren Fundazioa"ren bidez egiten da. Fundazioaren Patronatuan Udalak zein Meatzari Museoaren Kultur Elkarteak hainbat ordezkari dutelarik. Udalak 3 ordezkari eta Meatzari Museoaren Elkarteak 6 ordezkari. Carmelo Uriarte Olano da (2018) Fundazioaren presidente erakunde hau sortu zenetik.

Bestalde Museoaren kudeaketan elkartearen bolondresek (40 inguru 2018an) parte izaten jarraitzen dute.

Argazki galeria

Erreferentziak

Ikus, gainera 
 Peñas Negras Ingurumen Interpretazioko Zentroa
 Ezequiela Meategiaren gaztelutxoa
 Euskal Herriko museoen zerrenda
 Zerrenda:Euskal Herriko museoak gaika

Kanpo estekak 

  Euskal Herriko Meatzaritzaren Museoaren webgunea
 Meatzarien 1890eko greba historikoari buruzko erreportajea Argia astekarian (2008-05-04)

Bizkaiko museoak
Euskal Herriko industria-museoak
Gallartako eraikinak
Euskal Herriko etnografia-museoak
1986an amaitutako eraikinak
Meatzaritza Euskal Herrian